****

**РАХЫМБАЕВА Асел Аманбекқызы,**

**"Жас Дарын-3” бастауыш мектебінің директоры.**

**Шымкент қаласы**

**САЛТ-ДӘСТҮР – ҰЛТЫМЫЗДЫҢ РУХАНИ БАЙЛЫҒЫ**

*Қазақ дәстүрі тек ата-ананы ғана емес, жалпы адамды сыйлауға баулиды.*

[*Ғабиден Мұстафин*](https://www.zharar.com/index.php?do=shorttexts&action=author&id=104)

Ұлтты ұлт етіп ұйыстыратын, өзгелерден ерекшелеп, даралап тұратын құралдың бірі -- оның салт-дәстүрі. Кез келген халықтың тұрмысындағы салты мен дәстүріне қарап оның тарихы мен мәдениетінен мол хабар алуға болады. Себебі, кез келген халықтың салт-дәстүрі мен әдет-ғұрпы – рухани мәдениетінің өзегі. Біздің тұрмысымыздағы жазылмаған заңның бірі осы салт пен дәстүр, әдет-ғұрып деп нық айтуға болады.

Салт-дәстүр – ғасырдан-ғасырға жал­ғасқан, ұрпақтан-ұрпаққа мирас болып жеткен, халықтың дүниетанымын, өмір сүру салтын, ой-санасын, әлемді қабыл­дауын аңғартатын тарихи-әлеу­меттік феномен.

Ежелден көшпелі өмір салтын ұстанған, дала заңына бағынған қазақ халқы салт-дәстүрді берік ұстанып, ұлттың болмысын, бейнесін қалыптастырды. Біз қашанда өз дәстүрлерімізбен мақтанып, марқайып жүруіміз керек. Өйткені, біздің ата-бабадан жалғасып келе жатқан ешбір салтымыз адамдықтан да, өзіміз ұстанатын ислам дінінен де алшақ емес. Бұл туралы ХІХ ғасырда қазақтың салт-дәстүрін зерттеген Семенов Тян-Шанский: «Бұларды оқытудың қажеті жоқ. Салт-дәстүрлері түгел тұнып тұрған білім», - деп, қазақтың ұлттық тәрбиесінің берер тәлімінің мықтылығын мойындап, жазба қалдырды. Тарихымыз бен мәдениетімізге етене сіңген қай салтымыз бен дәстүрімізді алып қарасақ та астары терең, тәрбиелік мәні зор, тағылымы мол екенін көруге болады. Ұлтымыздың салт-дәстүр, әдет-ғұрпының қай қайсысын алып қарасақ та ізгі тілектен, жақсы ниеттен туған амал-әрекет.

Салт-дәстүр халықтық тәрбиеге негізделеді. Халықтық тәрбие - тарихи категория. Дәстүрсіз ұлт болмайды. Қазақта адам дүниеге келгеннен бастап, қайтыс болғанға дейін, тіпті қайтыс болған адамның артынан орындалатын шараның бәрі салт-дәстүрмен өрнектелген. Баланы тәрбиелеуде, отбасы құруда, еңбекке тәрбиелеуде, күнделікті өмірде қолданылатын, қазаға байланысты орындалатын салт пен дәстүрдің барлығы адамды ізгілікке шақырады, тәрбие береді.

Ж.Бабалықұлының деректеріне сенсек, Оңтүстік Кореяның ғалымдары дүниежүзіндегі халықтардың қанының құрамын тексеріпті. Сонда ең таза қан, қазақтың қаны деп тауыпты. Жеті атаны ұстанады екен деген.Бүкіл әлемде қазақтың қанынан таза қан жоқ екенін шетелдің мықты деген ғалымдарының өзі мойындап отыр. Ұлтымыздың дәстүрінде жеті ата деген қасиетті ұғым бар. Жеті атаны ұстайтын қазақтан өзге халық жоқ. Міне, біздің халықтың даналығы, дәстүрдің беріктігі, ұлттың тазалығының бір көрінісі осы. Қазақ «Жеті атасын білмеген жетесіз» деп, ұрпағының жеті атасын, тегін біліп жүруіне үлкен мән береді. Ол жастар отау құрарда дәстүрден аттамасын, қан тазалығы сақталсын деген ниеттен туған мықты дәстүр болса керек.

Жоғарыда жалпы халқымыздың, ұлттық салт-дәстүрлеріміздің қаншалықты құнды, тәрбиелік мәні зор екенін атап өттік. Иә, қазақтың салты мен дәстүрі адами құндылықты насихаттайды, адамды бағалап, әр елеулі оқиғаға ерекше мән береді. Мәселен, жастар жаңадан отау көтеріп, шаңыраққа жас келін түскенде оны ел-жұртпен таныстырып, батасын алу үшін беташар өткізеді. Жастардың некесі қиылып, ерлі-зайыпты болғаны дүйім жұртқа осылай жарияланады. Жастар үйленгенге дейін өткізілетін қыз айттыру, сырға салу, құдалық, қалың мал сынды салт-дәстүрлеріміз қандай тамаша! Екі жастың ата-анасы мен туыстары жекжат болып, мың жылдық құдаға айналады. Төс қағысып құда болған әрбірі жастардың ендігі өміріне жауапкершілік алып, ыдыс-аяқ сылдырлайтындай жағдайда тігісін жатқызып, отбасы болып кетуіне жауапты болады, үлес қосады. Одан әрі келіннің бойына бала біткенде құрсақ шашар, нәресте өмірге келгенде кіндік шеше болу, ат қою, қалжа, шілдехана, қырқынан шығару, бесікке салу, тұсаукесер, сүндетке отырғызу, тілашар тойы, тағы да басқа сансыз жөн-жоралғылар жасау бізді өзге ұлттан ерекшелеп тұратын артықшылығымыз. Бұл шаралардың бәрі бүгінде сырттай жай ғана той боп көрінгенімен астарында терең мән-мағына, тәрбие жатыр.

Салт-дәстүріміз – халқымыздың сан ғасырлар бойы қалыптасқан ұлттық құндылығы. Ұлттық құндылық дегеніміз – ұлттың жойылмағаны, тірі екені, бар екені. Бүгінгі жаһандану заманында ұлттық болмысымызды, ұлттық кодымызды сақтап қаламыз десек салт-дәстүрге жете мән беріп, қадірлеуіміз керек.